سپین سترگي مشران به بیا پښتانه په مذهب غولوي
ددغه گوندونو سپین سترگي مشران نه د پنجاب په ١۴٨ څوکیو کې، نه د بلوڅو په سیمه کې، نه د سندیانو په کلو ښارونو کې او نه هم د کراچۍ د ایم کیو ایم په مظبوطو قله گانو کې یوه څوکۍ گټلی شي. که څوکۍ گټي نو یواځې د پښتون په کور کې به يي گټي
واشنگټن — د اختر مونځ ته چې څنگه اقامت پیل شو نو عجب خان کاکا په لومړي صف کښې حاجي صېب په څنگل کښې رو غوندې ووهو او وې وویل: "حاجي صيب سره یو ځائې نه ودریږم." دغه خبره څه وه چې د جومات په برانډه کښې غوبل شورو شو. عجب خان کاکا وویل حاجي صیب دومره سپین سترگی سړی دی چې تیره ورځ مې ترې ریړه غوښته نو راته یي وویل: "د ریړې پل خراب شوی او حال دا وو چې ورسته په ریړه کښې د غنمو بوجۍ واچولې او ژرندې ته لاړو." ددې گیلې د پاڅه به هم حاجي صیب تلو او چې د ماسپخین چایو وخت به راغی نو نیغ به د عجب خان کاکا په حجره کښې ناست وو هلته به يي د پیو ډکو چايي پیالۍ نه گوټ اخستو. د کلې ژوند کښې نه انټرنیټ وو، نه بجلي یا ټیلي فون او نه هم د ځان هوښیارولو د پاره به کومه روزنه کیده. بس کې زري ابۍ به شوملې ورکړې نو ښه ښځه وه او که به يي وویل چې شوملې نشته نو د کلي نورو مشرانو ښځو به ویل: "زري داسې سپین سترگې ده چې د شوملو چاټۍ يي ډکه وي اوبیا هم وايي چې میښه يي اوچه ده او دومره شوده کۍ چې ایله چائې پکښې اوشي." د کلي په ژوند کې هم دغه تجربو نه زدکړې کیږي او د راتلونکې غم ښادۍ د پاره لار ښونه کوي. خو چې سیاست ته شي نو هم دغه په ریړه او شوملو گیله من خلک د مذهبي او سیاسي مشرانو په جادو کې داسې گیر شي چې په ځان هډو پوه نشي او خپل قیمتي ووټ داسې چا له ورکړي چې هیڅ په ښو يي نه وي. فکر ووکړۍ، په تیرو څو کلونو کښې څومره ځان وژونکو حملو بې گناه پښتانه وژلي، څومره میاندو په بم کې الوزول شوي آیل په وینو ډکې جامې غونډې کړي. دغه ېې څه کوې، څومره سکولونه په بمونو الوتې. بې کوره شوې خو لا رانه هیر وو. د تیرو څو کالو راهسې د بې کوره شوو شمیره د دریو نه تر یو ملین پورې پاتې شوي ده. خو د ډیرو مذهبي او سیاسي گوندونو مشرانو ددغه ظلم غندنه هم نه ده کړې. د ترهگرۍ پرضد وینا خو ډیره لرې خبره ده. دوي داسې سپین سترگي دي چې وايي بمي حملې د پاکستان د پوځ د غلطې تگلارې نتیجه ده. هلکه، د پاکستان دپوځ تگلاره پښتانه جوړوي؟ هم دغه مشران بیا چې انتخاباتو ته ودریږي نو پخپلو پوځي تگلارو کې وايي: "پوځ به نور هم مظبوطوو." د ځوانانو په نوم د انقلاب ددعوې د گوند مشر وايي: "د پوځ بجټ کې به کمی نه کوو." یو مذهبي گوند چې ترهگري د پوځ د غلطې تگلارې نتیجه گڼې پخپل انتخابي منشور کې پوځ له بیا د انعام وعدې ورکوي او وايي: " ټولو پوځیانو ته به ویړیا کورونه ورکوو." ددغه گوندونو سپین سترگي مشران نه د پنجاب په ١۴٨ څوکیو کې، نه د بلوڅو په سیمه کې، نه د سندیانو په کلو ښارونو کې او نه هم د کراچۍ د ایم کیو ایم په مظبوطو قله گانو کې یوه څوکۍ گټلی شي. که څوکۍ گټي نو یواځې د پښتون په کور کې به يي گټي. خو سپین سترگتوب يي داسې ښکاره دی چې ښه په ډاډه زړه د پښتنو نه د مذهب، افغانستان او انقلاب په نعرو ووټ غواړی او د ۴٠٠٠٠ پښتنو په بمونو کې د وژلو په اړه یوه داسې خبره کولی نشي چې د هغوي د خپلوانو او یا هم د عمومي پښتنو زخمونه ټکور کړي. ساده کلي وال زري ابۍ او حاجي صیب نه په شوملو او ریړه مرور کیږي خو د ووټ په وخت ترې د سپین سترگو مشرانو بد بېخي هیر وي.